Man vas oor renosterhoring in MpumalangaFoto: SAPD, Mpumalanga ŉ 38-jarige man is in Kaapmuiden naby die Krugerwildtuin in hegtenis geneem in verband met die besit van twee stelle renosterhorings. Die man is Vrydag tydens ŉ roetine, daaglikse operasie by Nkomazi Plaza in hegtenis geneem, het die polisie in Mpumalanga in ŉ verklaring gesê. Die inhegtenisneming volg nadat beamptes ŉ motor voorgekeer en dit deursoek het. “Hulle het gesien die man het ŉ koelboks op die passasiersitplek en het op die horings afgekom toe hulle dit oopgemaak het.” Lt.genl. Mondli Zuma, provinsiale polisiekommissaris, het die beamptes geloof vir hul “paraatheid en kreatiwiteit wat tot die ontdekking van die horings gelei het”. “Die stropery van bedreigde en beskermde spesies is ŉ probleem in die provinsie en is dus ŉ prioriteit.” Die man sal Maandag in die Barberton-landdroshof verskyn.